આપણે એ મહામનીષીઓના ઉત્તરાધિકારી છીએ જેમણે 30-30 શતાબ્દી પહેલાં શબ્દને સમજવાનો, શબ્દના સત્વને પામવાનો અવિરત પુરુષાર્થ કર્યો છે. કોઈ આપણને પૂછે કે શબ્દ એટલે શું ? તો આપણે કંઈ જવાબ આપી શકીએ નહીં. કોઈ મહાઋષિએ વેદના શબ્દોનું સંકલન કર્યું કે જે સમજવા માટે જરૂરી લાગ્યા પછી યાસ્ક નામના ઋષિએ એના પર નિરુક્ત લખ્યું. તમને જાણીને આનંદ થશે કે વેદનાં છ અંગો; એમાંના ચાર અંગોને શબ્દ સાથે સંબંધ છે. “ષડંગ વેદ: અધ્યેતવ્ય:” છ અંગોનું અધ્યાયન કર્યા વિના વેદનું અધ્યાયન ન થાય એટલી અનિવાર્યતા છે.